La Generalitat de Catalunya té atribuïda, d'acord amb el marc constitucional i estatutari, la competència exclusiva sobre la seva xarxa viària en tot l'àmbit territorial de Catalunya, que inclou l'establiment del règim jurídic i financer de les vies que l'integren.
Entre aquestes, figura l'autopista C-16 de Montserrat, Sant Cugat del Vallès – Terrassa – Manresa, gestionada en règim de concessió administrativa.
La concessió administrativa per a la construcció, la conservació i l'explotació de l'autopista de peatge Sant Cugat del Vallès – Terrassa – Manresa (C-16), titularitat de la societat Autopista Terrassa-Manresa (Autema), Concessionària de la Generalitat de Catalunya, SA, es va adjudicar mitjançant el Decret 351/1986, de 18 de desembre, en el tram Terrassa – Manresa i posteriorment es va ampliar mitjançant el conveni subscrit amb la concessionària i aprovat pel Govern de la Generalitat en les sessions de 28 de juliol i d'1 d'agost de 1989.
Mitjançat el Decret 161/2015, de 14 de juliol, es van incorporar un seguit de mesures per millorar la mobilitat del corredor i per assolir una major eficiència i racionalitat en la utilització de les vies que l'integren (C-16/C-55 – C-58), considerant el pla d'actuacions viàries previst pel Departament de Territori i Sostenibilitat en aquest corredor, consistent en la realització d'obres de millora de la seguretat viària a la carretera alternativa a l'autopista anomenada C-55/C-58.
En el present Decret es persegueix l'adequació i l'actualització de les mesures abans aprovades de cara a assolir i garantir de manera real els objectius indicats, tenint present l'impacte, fins al moment actual, de les mesures aleshores aprovades.
En aquesta direcció es preveu l'adequació del sistema de descompte en el tram Terrassa – Manresa per afavorir al màxim el seu ús i així descongestionar la C-55 en benefici de la seguretat dels usuaris, mantenint la resta de previsions establertes en el mateix Decret 161/2015.
Vist el que disposa l'article 24 de la Llei 8/1972, de 10 de maig, de construcció, conservació i explotació d'autopistes en règim de concessió;
Vist l'informe del Departament de la Vicepresidència i d'Economia i Hisenda;
Per tot això, a proposta del conseller de Territori i Sostenibilitat, d'acord amb el dictamen de la Comissió Jurídica Assessora, i amb la deliberació prèvia del Govern,
Es modifica l'article 2 del Decret 161/2015, de 14 de juliol, de modificació de la concessió administrativa per a la construcció, la conservació i l'explotació de autopista C-16 de Montserrat, Sant Cugat del Vallès – Terrassa – Manresa, que queda redactat de la manera següent:
Tarifes base i peatges d'aplicació
Les tarifes base actualitzades i els peatges resultants aplicables a la concessió en els seus diferents trams es corresponen amb les aprovades a la Resolució TES/2904/2014, de 19 de desembre, per la qual s'aprova la revisió anual de les tarifes i els peatges resultants de l'autopista C-16 de Montserrat, Sant Cugat del Vallès – Terrassa – Manresa, i per la Resolució TES/3046/2015, de 28 de desembre, per la qual s'aproven els peatges d'aplicació l'any 2016 en els recorreguts interns en el tram Sant Cugat del Vallès – Terrassa de l'autopista C-16 Montserrat.
A partir de l'1 de gener de 2019, les tarifes base aplicables de dilluns a divendres no festius només seran d'aplicació als usuaris de totes les categories de vehicles que utilitzin com a modalitat de pagament el sistema de pagament dinàmic o telepeatge (sistema Via T) o qualsevol altre sistema dinàmic prèviament autoritzat, i seran d'aplicació a la resta d'usuaris les mateixes tarifes base i els peatges resultants aplicables els dissabtes, diumenges i dies festius.
Es consideren dies festius els que anualment es determinen, amb caràcter global per a tot Catalunya, en el calendari oficial de festes laborals.
A l'efecte de la determinació dels peatges, la longitud de peatge de l'autopista Sant Cugat del Vallès – Terrassa – Manresa per a cadascun dels recorreguts dels diferents trams, en quilòmetres, és la següent: tram Terrassa – Manresa, 36,590 km; tram Terrassa – Sant Vicenç de Castellet, 18,373 km, i tram Sant Cugat del Vallès – Terrassa, 11,750 km."
Es modifica l'article 3.1.a) i b) del Decret 161/2015, de 14 de juliol, de modificació de la concessió administrativa per a la construcció, la conservació i l'explotació de autopista C-16 de Montserrat, Sant Cugat del Vallès – Terrassa – Manresa, que queda redactat de la manera següent:
Sistema de descomptes específics per congestió a l'entorn de Manresa
S'aprova un sistema de descomptes especial per als vehicles de la categoria II que circulin en les hores punta de dilluns a divendres no festius definides a continuació: de 7.00 h a 10.30 h; i de 17.00 h a 21.00 h, i que emprin en tot el seu recorregut per l'autopista el sistema de pagament dinàmic o telepeatge (sistema Via T) o qualsevol altre sistema dinàmic prèviament autoritzat, d'acord amb el que s'indica tot seguit:
a) Barrera troncal de Sant Vicenç de Castellet: descompte del 50% en tots dos sentits de circulació.
b) Barrera lateral de Sant Vicenç de Castellet: descompte del 100% per a tots els recorreguts entre l'enllaç núm. 41, Sant Vicenç de Castellet, i el final de l'autopista C-16 a Sant Fruitós de Bages, en tots dos sentits de circulació."
Aquest decret serà d'aplicació l'endemà de la seva publicació en el Diari Oficial de la Generalitat de Catalunya.
Barcelona, 27 de desembre de 2016